Nafarroako Parlamentuko Mahaiak, 2020ko ekainaren 29an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Ana Isabel Ansa Ascunce andreak aurkezturiko galdera, Tuterako sexu- eta ugalketa-osasunaren arretarako zentroari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2020ko ekainaren 29an

Lehendakaria: Unai Hualde Iglesias

GALDERAREN TESTUA

Geroa Bai talde parlamentarioko foru parlamentari Ana Ansa Ascunce andreak, Legebiltzarreko Erregelamenduan ezarritakoaren babesean, honako galdera hau aurkeztu du, Nafarroako Gobernuko Osasun Departamentuak idatziz erantzun dezan:

Sexu- eta ugalketa-osasunaren arretarako zentroak profesionalek esleitutako eginkizunak betetzen ari dira; profesional horien artean osasun-hezitzaileak daude, sexu-osasuna eta arriskuen prebentzioa sustatzeko helburu dutenak; horretarako, zenbait jarduera egin ohi dituzte sexu-hezkuntzaren arloan, herritarrei oro har, gazteei, familiei, gizonei eta emakumeei zuzenduak.

Sexu- eta ugalketa-osasunaren arloko prestazio sanitarioen antolamendua ezartzen duen Foru Dekretuan jasotzen den jarduketetako bat da sexu-hezkuntza. Lege-esparru horretatik abiatuta jarduten dira sexu- eta ugalketa-osasunaren arretarako zentroak.

Zenbait aldaketa egin direla jakin dugunez, galdera batzuk egin nahi ditugu, jakite aldera zer gertatu den Tuterako sexu- eta ugalketa-osasunaren arretarako zentroko Erdi mailako teknikariren (osasun hezitzaile) hiru lanposturekin, amortizatu egin baitituzte:

1. Tuterako sexu- eta ugalketa-osasunaren arretarako zentroan nork egiten ditu sexu-hezkuntzako jarduerak?

2. Noiz eta zergatik gertatu da amortizazio hori?

3. Tuterako sexu- eta ugalketa-osasunaren arretarako zentroa zergatik da Nafarroako bakarra profil profesional hori jasotzen ez duena?

4. Tuterako sexu- eta ugalketa-osasunaren arretarako zentroan egun dauden emaginek sexu-hezkuntzarako ematen dute lanaldi osoa (bai kontsulta indibidualean, bai taldeko jardueretan), ala emaginaren profil profesionalaren bestelako eginkizun berariazkoagoak egiten dituzte?

Iruñean, 2020ko ekainaren 23an

Foru parlamentaria: Ana Ansa Ascunce